Publication: Magyar Közlöny
Issue: MK-1999-41 (Year: 1999, Number: 41)
Era: 1990-2004
Section: a 12/1999. (V. 12.) PM rendelethez
Paragraph Index: 46

1. Napirend előtt az Autonóm Szakszervezetek Szövetsége képviselője a munka világában meglévő feszültségekért, az érdemi érdekegyeztetés hiányáért a Kormány magatartását tette felelőssé. Kifogásolta, hogy a Kormány utólagosan próbál beavatkozni a közüzemi bértárgyalásokba, megsértve az e tárgyban kötött megállapodást. A kormányzati oldal képviselője a helyzetértékeléssel nem értett egyet, de a szakszervezet véleményét tudomásul vette. Az Értelmiségi Szakszervezeti Tömörülés képviselője — a Szakszervezetek Együttműködési Fórumával közösen — kezdeményezte, hogy a közszférában tapasztalható feszültségek miatt minél előbb kezdődjenek meg a tárgyalások a Kormány és a közszolgálati szakszervezetek között a társadalmi párbeszéd közszférában létrehozandó fórumairól. A kormányzati oldal a kezdeményezést elfogadva jelezte, hogy a megbeszélések várhatóan május elején megindulnak. Egyben bejelentette, hogy április 29-ére a Kormány összehívta a Gazdasági Tanács következő ülését a 2000—2002. évekre szóló költségvetési irányelvek megvitatására.

Source: https://magyarkozlony.hu/hivatalos-lapok/a47c574cdd11cc7944a48e9d501c2fd124754280/dokumentumok/2e64758a7347e8139e76ebae83e57663b7272fbd/letoltes